《治县事作》
明代·孙蕡

讼庭敞公馆，牒诉日纷纷。退食常少暇，吏牍苦长勤。

刻木对胥曹，皇华劳远宾。清晨起坐署，日入未解绅。

出沐事宴游，聊用散我神。云还幽谷曙，鸟鸣芳树春。

信美非久居，欲留嗟无因。逝言谢簪绂，垂纶越水滨。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。